বাংলাদেশ উন্নয়ন গবেষণা প্রতিষ্ঠানের (বিআইডিএস) জ্যেষ্ঠ গবেষক ও অগ্রণী ব্যাংকের চেয়ারম্যান জায়েদ বখত বলেন, পৃথিবীর সব দেশেই বয়স্ক নাগরিকসহ বিভিন্ন শ্রেণির নাগরিকদের এ ধরনের সামাজিক সুরক্ষা দেয়া হয়। তাই আমাদের দেশেও পরিবার ও পেনশনারদের সঞ্চয়পত্রে বিনিয়োগের ওপর দেয়া সুদহার না কমানোই সমীচীন হবে। জাতীয় সঞ্চয়পত্র অধিদফতরের হালনাগাদ করা মাসিক বিনিয়োগ বিবরণী থেকে জানা গেছে চলতি অর্থবছরের প্রথম দুই মাসে সঞ্চয়পত্র বিক্রি থেকে নিট নয় হাজার ২৮ কোটি টাকা পেয়েছে সরকার। ফলে গত আগস্টে প্রথমবারের মতো সঞ্চয়পত্রে সরকারের মোট ঋণ দুই লাখ কোটি টাকা ছাড়িয়েছে।